Hoofletters by titels en eiename in Afrikaans en Engels: hoe nou gemaak? | US Taalsentrum
Op 12/06/2017 geplaas · In Dialogos, Ons tale, Skryfwenke geplaas
As dit by geskrewe titels in Afrikaans en Engels kom, is baie mense onseker oor hooflettergebruik. Is dit nou Prof De Villiers of prof De Villiers? Ook gee hooflettergebruik by eiename wat uit verskillende dele bestaan (dink maar aan 'n van soos De Villiers), mense soms grys hare – geld verskillende reëls in Afrikaans en Engels?
In Afrikaans skryf 'n mens aanspreekvorme (dit is nou mnr, mev, me, dr, prof of ds) met 'n aanvangskleinletter: dus prof De Villiers, behalwe natuurlik as die sin met die aanspreekvorm begin. In Engels is dit egter Prof De Villiers: daar skryf 'n mens die aanspreekvorm altyd met 'n aanvangshoofletter.
Die reël oor eiename wat uit verskillende dele bestaan is gelukkig dieselfde in Afrikaans en Engels. Verbeel jou dit gaan eintlik oor 'n plekhouer: Die plekhouer is óf 'n voorletter óf 'n voornaam. As die plekhouer daar is, hoef die eerste deeltjie van die eienaam nie op aandag te staan nie: dit kan dus begin met 'n kleinletter, bv. Anja de Jager, of prof W de Villiers. As daar nie 'n plekhouer is nie, moet die eerste deeltjie van die eienaam egter sy plek volstaan en met 'n hoofletter begin, bv. De Jager, of prof De Villiers. Dit maak geen verskil of daar 'n titel by die naam is nie, en dieselfde beginsel geld vir eiename wat uit meer as twee dele bestaan, soos De la Rey – of dit nou as 'n voornaam of van funksioneer. Kyk gerus op bladsye 20 tot 22 in die Taalsentrum se Stylgids (hier beskikbaar) vir nog voorbeelde en meer inligting hieroor.
Hier is 'n opsomming met voorbeelde van hoe Afrikaans en Engels eenders en anders is. Druk dit en plak dit sommer iewers op!
US TaalsentrumDialogos Ons tale SkryfwenkeHoofletters by titels en eiename in Afrikaans en Engels: hoe nou gemaak?